คลังหย่าศึกกบข. คนในผ่าทางตัน
ประธาน กบข.ให้ผู้บริหารและพนักงานยื่นข้อเสนอแนะให้เลขาธิการแก้ตัวปรับแผนทำงาน 3 เดือน
23 ก.พ. 2560

ประธาน กบข.ให้ผู้บริหารและพนักงานยื่นข้อเสนอแนะให้เลขาธิการแก้ตัวปรับแผนทำงาน 3 เดือน
นายสมชัย สัจจพงษ์ ปลัดกระทรวงการคลัง ประธานคณะกรรมการกองทุนบำเหน็จบำนาญข้าราชการ (กบข.) เปิดเผยว่า ได้เชิญผู้บริหารและพนักงาน กบข.กว่า 200 คน มาทำความเข้าใจกรณีนายสมบัติ นราวุฒิชัย เลขาธิการ กบข. ถูกประเมินผลงานในการทำงานปีที่ 3 ไม่ผ่าน โดยให้ทุกฝ่ายช่วยกันดำเนินการแก้ไขจะได้ไม่กระทบความเชื่อมั่นกับสมาชิกกว่า 1 ล้านคน
ทั้งนี้ ได้ขอให้กรรมการประเมินและพนักงานส่งข้อเสนอที่ต้องการให้เลขาธิการ กบข.ปฏิบัติภายในวันที่ 23 ก.พ.นี้ หลังจากนั้นจะนำข้อเสนอดังกล่าวไปเจรจากับนายสมบัติ ให้บรรจุไว้ในแผนปรับปรุงการงาน และนำไปปฏิบัติ 3 เดือน และทางกรรมการ กบข.จะประเมินว่าผ่านหรือไม่ หากผ่านก็ทำงานจนถึงครบวาระในเดือน พ.ย. 2560 หากยังไม่ผ่านประเมินก็จะต้องเลิกจ้าง และสรรหาเลขาธิการ กบข.คนใหม่ต่อไป
แหล่งข่าวจาก กบข.เปิดเผยว่า ไม่ได้มีสมาชิกและผู้บริหารมารวมตัวกันคัดค้านหรือขัดแย้งกันแต่อย่างใด แต่ประธาน กบข.เชิญประชุม แต่เนื่องจาก กบข.ไม่มีห้องประชุมใหญ่ จึงให้ไปใช้ห้องของกระทรวงเท่านั้น